Diari Oficial de la Generalitat Valenciana


Sumari del DOGV 9883, del 02-07-2024 (2024/6344)

RESOLUCIÓ de 27 de juny de 2024, de la Direcció General de Centres Docents, per la qual s'establix el procediment per a la sol·licitud d'hores addicionals de professorat especialista d'Audició i Llenguatge, dirigides als centres privats concertats a través del Pla d'actuació per a la millora per al curs escolar 2024-2025.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9883

Data del DOGV
:   02-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6344


Data del document
:   27-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * organització de l'ensenyament

RESOLUCIÓ de 27 de juny de 2024, de la Direcció General de Centres Docents, per la qual s'establix el procediment per a la sol·licitud d'hores addicionals de professorat especialista d'Audició i Llenguatge, dirigides als centres privats concertats a través del Pla d'actuació per a la millora per al curs escolar 2024-2025. [2024/6344]  
La Llei orgànica 2/2006, de 3 de maig, d'educació, modificada per la Llei orgànica 3/2020, de 30 de desembre, establix, en l'article 80, que les administracions públiques desenvoluparan accions dirigides cap a persones, grups, entorns socials i àmbits territorials que estiguen en situació de vulnerabilitat socioeducativa i cultural amb l'objectiu d'eliminar les barreres que limiten el seu accés, presència, participació o aprenentatge, assegurant amb això els ajustos raonables en funció de les seues necessitats individuals i prestant el suport necessari per a fomentar el seu màxim desenvolupament educatiu i social, de manera que puguen accedir a una educació inclusiva, en igualtat de condicions amb els altres.  
L'article 122.2, de la mateixa llei orgànica, permet que les administracions educatives puguen assignar més dotacions de recursos a determinats centres públics o privats concertats, per raó dels projectes com este programa o en atenció a les condicions de necessitat especial de la població que escolaritzen. Així mateix, esta assignació quedarà condicionada a la rendició de comptes i justificació de la utilització adequada dels recursos esmentats.  
El Reial decret 157/2022, d'1 de març, pel qual s'establixen l'ordenació i les ensenyances mínimes de l'Educació Primària, assenyala, en l'article 18.1, que correspon a les administracions educatives adoptar les mesures necessàries per a identificar l'alumnat amb dificultats específiques d'aprenentatge i valorar de manera primerenca les seues necessitats. En el seu apartat 2 establix que l'escolarització d'este alumnat es regirà pels principis de normalització i inclusió i assegurarà la seua no discriminació i la igualtat efectiva en l'accés i la permanència en el sistema educatiu. I en el seu apartat 3 disposa que la identificació, valoració i intervenció de les necessitats educatives d'este alumnat es farà de la manera més primerenca possible, en els termes que determinen les administracions educatives.  
El Reial decret 217/2022, de 29 de març, pel qual s'establixen l'ordenació i les ensenyances mínimes de l'Educació Secundària Obligatòria, disposa en els apartats 3 i 4 de l'article 5:  
«3. L'Educació Secundària Obligatòria s'organitzarà d'acord amb els principis d'educació comuna i d'atenció a la diversitat de l'alumnat. Correspon a les administracions educatives regular les mesures d'atenció a la diversitat, organitzatives i curriculars que permeten als centres, en l'exercici de la seua autonomia, una organització flexible de les ensenyances adequada a les característiques del seu alumnat.  
  
4. Entre les mesures assenyalades en l'apartat anterior es preveuran les adaptacions del currículum, la integració de matèries en àmbits, els agrupaments flexibles, els desdoblaments de grups, l'oferta de matèries optatives, els programes de reforç i les mesures de suport personalitzat per a l'alumnat amb necessitat específica de suport educatiu.»  
El Decret 104/2018, de 27 de juliol, del Consell, pel qual es despleguen els principis d'equitat i d'inclusió en el sistema educatiu valencià, establix i regula els principis i les actuacions encaminats al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, la participació, la permanència i el progrés de tot l'alumnat, i aconseguir que els centres docents s'erigisquen en elements dinamitzadors de la transformació social cap a la igualtat i la plena inclusió de totes les persones, especialment les que es troben en situació de més vulnerabilitat i en risc d'exclusió.  
La disposició addicional primera del Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, disposa en la disposició transitòria primera que: «1. Mentres no es desplegue la normativa reguladora, els centres privats concertats rebran l'atenció d'audició i llenguatge a través del Pla d'actuació per a la millora (PAM).»  
L'Orde 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, assenyala en la disposició addicional sèptima que la Conselleria d'Educació ha de proveir els recursos per a donar resposta als centres docents de caràcter singular.  
La Llei 8/2023, de 27 de desembre, de pressupostos de la Generalitat per a l'exercici 2024 (DOGV 30.12.2023), preveu en l'apartat 7 de l'article 11, relatiu als mòduls econòmics de distribució de fons públics per al sosteniment de centres concertats, que «la Llei orgànica 2/2006, de 3 de maig, d'educació, preveu en els articles 22, 24, 27, 74 i 157 l'establiment de programes i altres actuacions específiques de reforç i suport educatiu i per a la millora dels aprenentatges, així com la consecució de l'equitat i la compensació de desigualtats en educació.» Amb este objectiu, els centres concertats podran desenvolupar un pla d'actuació per a la millora, integrat en l'estructura del concert educatiu, o altres programes específics d'atenció a la diversitat de l'alumnat, per mitjà d'una dotació d'hores addicionals respecte de les que els corresponen en virtut del concert, mitjançant la inclusió en el sistema de pagament delegat o en el règim específic de finançament dels centres organitzats en règim de cooperatives que així ho hagen triat.  
  
Així mateix, es podran establir els programes específics anuals que estiguen autoritzats per la conselleria competent en matèria d'educació en funció de les característiques de l'alumnat i el pressupost establit per a cada programa.  
En tots estos casos, les hores del professorat s'assignaran mitjançant la resolució corresponent i les retribucions es fixaran segons els mòduls específics dels programes específics anuals que figuren en l'annex I d'esta llei, que equivalen a una unitat completa (25 hores) i que es pagaran de manera proporcional a l'assignació d'hores realitzada. Este professorat serà objecte d'inclusió en la nòmina de pagament delegat del respectiu centre.  
Per la seua banda, cal tindre en compte que les hores addicionals del professorat d'Audició i Llenguatge s'atorgaran d'acord amb les necessitats específiques de suport educatiu de l'alumnat, degudament identificades en l'informe sociopsicopedagògic que figura en el mòdul d'inclusió d'ITACA 3, tenint en compte els programes i les mesures de nivell IV, així com la intensitat i l'organització dels suports per a donar resposta, que haurà de permetre realitzar agrupacions diverses i flexibles, combinant l'atenció personalitzada en grup amb l'atenció més individualitzada, en el cas que siga necessari.  
Per tot això, a fi de possibilitar l'atenció de l'alumnat dels centres docents privats concertats que s'indique en l'informe sociopsicopedagògic que necessita atenció per part de professorat especialista d'Audició i Llenguatge, fent ús de les competències atorgades pel Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, i la disposició final primera de l'Orde 2/2019, de 17 de gener, de la Conselleria d'Educació, Investigació, Cultura i Esport, per la qual es desenvolupa el règim de concerts educatius i es regula el sistema de pagament delegat dels centres docents privats concertats de la Comunitat Valenciana, resolc:  
  
  
Únic  
Establir el procediment per a la concessió d'hores addicionals de professorat especialista d'Audició i Llenguatge, dirigides als centres privats concertats a través del Pla d'actuació per a la millora per al curs escolar 2024-2025, d'acord amb la regulació que figura en l'annex únic d'esta resolució.  
Contra esta resolució, que no esgota la via administrativa, els interessats podran interposar un recurs d'alçada davant del secretari autonòmic d'Educació, en el termini d'un mes a comptar de l'endemà que es notifique, de conformitat amb els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 27 de juny de 2024. El director general de Centres Docents: Jorge Cabo Martínez.  
  
  
ANNEX ÚNIC  
  
Primer. Presentació i requisits de les sol·licituds  
1. Les sol·licituds d'hores addicionals de professorat especialista d'Audició i Llenguatge dels centres docents privats concertats per al curs 2024-2025, es presentaran, davant la Direcció General de Centres Docents, a través de l'Oficina Virtual per als Centres Educatius (OVICE), disponible en l'enllaç: https://ovice.gva.es/.  
2. Solament es consideraran centres sol·licitants i, per tant, podran ser seleccionats, aquells centres privats concertats que impartisquen segon cicle d'Educació Infantil, Educació Primària i Educació Secundària Obligatòria de la Comunitat Valenciana, que hagen emplenat correctament les dades de sol·licitud en OVICE.  
3. El termini de presentació de sol·licituds serà del 3 al 9 de juliol de 2024, tots dos inclusivament.   
4. La sol·licitud contindrà declaració expressa de veracitat i vigència de les dades incloses en les mateixes i que estes dades consten en els mitjans informàtics de gestió del sistema educatiu (ITACA).  
5. Els centres als quals es van concedir hores addicionals de professorat especialista d'Audició i Llenguatge per al curs escolar 2023-2024, podran declarar, en el seu escrit de sol·licitud, que, per al curs escolar 2024-2025, precisen el mateix nombre d'hores atorgades per al curs escolar 2023-2024. En este cas es repetirà la mateixa assignació.  
  
Segon. Valoració de les sol·licituds  
1. El Servici d'Inclusió Educativa valorarà les sol·licituds formulades pels centres interessats, excepte en aquells casos en què s'opte per la repetició de l'assignació, i determinarà la dotació addicional d'hores, atenent criteris de tipologia i edat de l'alumnat i tenint en compte l'etapa educativa en què este consta matriculat.  
2. Els centres docents hauran d'organitzar els suports dispensats pel professorat d'Audició i Llenguatge de manera que permeta realitzar agrupacions diverses i flexibles, combinant l'atenció personalitzada en grup amb l'atenció més individualitzada, en el cas que siga necessari.  
  
  
Tercer. Finançament  
L'import global màxim de la dotació d'hores de l'especialitat d'Audició i Llenguatge que podrà assignar-se per a esta convocatòria serà de 9.400.000 euros. El pagament es realitzarà amb càrrec a la línia pressupostària S0119, capítol IV, 02.98.31.459D82 Ensenyament Primari, prevista en l'actual Llei de pressupostos de la Generalitat i es distribuirà en les següents anualitats:  
- Exercici 2024: la part corresponent als quatre primers mesos del curs escolar 2024-2025 (setembre a desembre de 2024) per import global màxim de 3.150.000,00 euros.   
- Exercici 2025: la part corresponent als huit mesos següents del curs escolar 2024-2025 (gener a agost de 2025), per import màxim de 6.250.000,00 euros, que quedarà condicionat a l'existència de crèdit pressupostari suficient i adequat en la corresponent Llei de pressupostos de la Generalitat per a l'exercici 2025, de conformitat amb el que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Quart. Instrucció i proposta de resolució  
La Subdirecció General de Planificació Educativa i Centres Privats i Concertats serà l'òrgan encarregat de la instrucció del procediment, que impulsarà d'ofici, i de proposar, al seu terme, a la Direcció General de Centres Docents, la resolució d'assignació d'hores de professorat especialista d'Audició i Llenguatge als centres docents privats concertats de la Comunitat Valenciana, per al curs escolar 2024-2025, tenint en compte, per un comunicat, la valoració de les sol·licituds efectuada pel Servici d'Inclusió Educativa i, per una altra, la sol·licitud realitzada pels centres docents, en relació amb la repetició, per al curs escolar 2024-2025, del mateix nombre d'hores atorgades per al curs escolar 2023-2024, a què fa referència el punt 5 de l'apartat primer del present annex.  
  
  
Quint. Resolució  
1. El procediment per a la concessió d'hores addicionals de professorat especialista d'Audició i Llenguatge dels centres docents privats concertats per al curs escolar 2024-2025 es resoldrà per resolució d'esta direcció general, en la qual constarà el nombre d'hores addicionals concedides a cada centre per al seu abonament en nòmina de pagament delegat i els efectes del qual es prolongaran durant el curs escolar 2024-2025, que s'inicia l'1 de setembre de 2024 i finalitza el 31 d'agost de 2025.  
2. Esta resolució es publicarà en la pàgina web de la Conselleria d'Educació, Universitats i Ocupació.  
3. El termini màxim per a dictar la resolució de concessió d'hores addicionals de professorat d'Audició Llenguatge per al curs escolar 2024-2025 serà de tres mesos, transcorregut el qual sense que s'haja dictat resolució expressa, es podran entendre desestimades les sol·licituds per silenci administratiu, en els termes previstos en l'article 25, apartat 1, paràgraf a), de la Llei 39/2015, d'1 d'octubre, del procediment administratiu comú de les administracions públiques.  
  
Sext. Presentació de l'alta en nòmina de pagament delegat  
La documentació exigida per a la inclusió en nòmina de pagament delegat del professorat corresponent haurà de presentar-se a través de la plataforma informàtica de sol·licitud i control de documentació (OVICON), de conformitat amb el que s'establix en l'Orde 2/2019, de 17 de gener, de la Conselleria d'Educació, Investigació, Cultura i Esport, per la qual es desenvolupa el règim de concerts educatius i es regula el sistema de pagament delegat dels centres docents privats concertats de la Comunitat Valenciana.  
  
Sèptim. Límits al pagament d'hores addicionals  
La jornada lectiva del personal docent especialista d'Audició i Llenguatge no podrà excedir de vint-i-cinc hores setmanals.  
Així mateix, el personal docent especialista d'Audició i Llenguatge no podrà ser retribuït en pagament delegat de nòmina, en més de vint-i-cinc hores lectives en còmput global, incloent-hi les hores addicionals de professorat especialista d'Audició i Llenguatge i la resta d'hores lectives i encara que preste els seus servicis en més d'un centre privat concertat.  
  
Octau. Pagament de les hores addicionals  
Realitzades les comprovacions oportunes i sense perjuí, si és el cas, de sol·licitar informe a la Inspecció educativa a fi de constatar la veracitat de la informació aportada pels centres concertats, es procedirà al pagament de les hores addicionals de professorat especialista d'Audició i Llenguatge, al personal docent que les impartisca, mitjançant el sistema de nòmina de pagament delegat dels centres educatius privats concertats.  
L'import es calcularà segons els mòduls específics de programes específics anuals que figura en l'annex I de la Llei 8/2023, de 27 de desembre, de pressupostos de la Generalitat per a l'exercici 2024 que equivalen a una unitat completa (25 hores) i que es pagaran de manera proporcional a l'assignació d'hores realitzada.  
  
Nové. Variacions en nòmina de pagament delegat  
Qualsevol variació que es produïsca respecte de les condicions laborals del personal docent que impartisca les hores addicionals de professorat especialista d'Audició i Llenguatge, haurà de comunicar-se a la Conselleria d'Educació, Universitats i Ocupació a través del procediment establit en l'Orde 2/2019, de 17 de gener, de la Conselleria d'Educació, Investigació, Cultura i Esport, per la qual es desenvolupa el règim de concerts educatius i es regula el sistema de pagament delegat dels centres docents privats concertats de la Comunitat Valenciana.  
  
  
Dècim. Supervisió de l'aprofitament de la dotació  
La Inspecció educativa, dins de les seues competències i en el marc de la supervisió del PAM, supervisarà l'aprofitament de la dotació d'hores addicionals de professorat especialista d'Audició i Llenguatge.  
  
  
Onzé. Efectes i recursos  
La resolució de concessió d'hores addicionals de professorat especialista d'Audició i Llenguatge tindrà efectes durant el curs escolar 2024-2025.